A BIZOTTSÁG 514/2008/EK RENDELETE
(2008. június 9.)
a mezőgazdasági termékekre vonatkozó behozatali és kiviteli engedélyek és előzetes rögzítési bizonyítványok rendszerének alkalmazására kialakított részletes közös szabályok megállapításáról szóló 376/2008/EK rendelet, valamint az 1439/95/EK rendelet, a 245/2001/EK rendelet, a 2535/2001/EK rendelet, az 1342/2003/EK rendelet, a 2336/2003/EK rendelet, az 1345/2005/EK rendelet, a 2014/2005/EK rendelet, a 951/2006/EK rendelet, az 1918/2006/EK rendelet, a 341/2007/EK rendelet, az 1002/2007/EK rendelet, az 1580/2007/EK rendelet és a 382/2008/EK rendelet módosításáról, valamint az 1119/79/EGK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 59. cikke (3) bekezdésére és 62. cikke (1) bekezdésére,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (2) („az egységes közös piacszervezésről szóló rendelet”) és különösen annak 134. cikkére és 161. cikke (3) bekezdésére a 4. cikkével összefüggésben,
mivel:
(1)
Az 1234/2007/EK rendeletet - annak 204. cikke szerint - 2008. július 1-jétől alkalmazni kell a mezőgazdasági piacok közös szervezésének fő ágazataira. Következésképpen a Bizottságnak el kell fogadnia az érintett ágazati rendeletek módosításához vagy hatályon kívül helyezéséhez szükséges intézkedéseket az említett időponttól történő megfelelő végrehajtás biztosítása érdekében.
(2)
Az 1234/2007/EK rendelet 130. cikke értelmében azon esetek sérelme nélkül, amikor az említett rendeletnek megfelelően behozatali engedélyre van szükség, a Bizottság a mezőgazdasági piacok közös szervezésének rendszerébe tartozó egy vagy több termék tekintetében behozatali engedély bemutatásához kötheti a Közösségbe történő behozatalt. Az 1234/2007/EK rendelet behozatali engedélyt ír elő egyfelől annak érdekében, hogy az előmunkált és a hántolt rizs behozatalának kezelése során figyelembe vegyék a behozatalra szánt mennyiségeket, másfelől a preferenciális megállapodások hatálya alá tartozó cukor behozatalának kezelése érdekében.
(3)
A kivitel tekintetében az 1234/2007/EK rendelet 167. cikke úgy rendelkezik, hogy export-visszatérítést csak az említett rendelet 162. cikkének (1) bekezdésében felsorolt termékekre és csak kiviteli engedély bemutatása esetén lehet nyújtani. Az említett rendelet 161. cikke szerint a Bizottság egy vagy több termék tekintetében kiviteli engedély bemutatásához kötheti a kivitelt.
(4)
A behozatal és a kivitel kezelése érdekében a Bizottság felhatalmazást kapott arra, hogy meghatározza azokat a termékeket, amelyek tekintetében a behozatal és/vagy a kivitel engedély bemutatásához kötött. Az engedélyezési rendszer szükségességének értékelésekor a Bizottságnak figyelembe kell vennie a piacok kezelésére és különösen a behozatal nyomon követésére használható eszközöket.
(5)
Ez a helyzet lehetőséget teremt arra, hogy mélyrehatóan megvizsgálják a különböző piaci ágazatokra vonatkozó hatályos szabályokat, és újragondolják az engedélyezés jelenlegi gyakorlatát az egyszerűsítés, valamint a tagállamokra és a gazdasági szereplőkre háruló adminisztratív terhek csökkentése érdekében. Az egyértelműség kedvéért ezeket a szabályokat bele kell foglalni a mezőgazdasági termékekre vonatkozó behozatali és kiviteli engedélyek és előzetes rögzítési bizonyítványok rendszerének alkalmazására kialakított részletes közös szabályok megállapításáról szóló, 2008. április 23-i 376/2008/EK bizottsági rendeletbe (3).
(6)
Az engedélyezési rendszer a megfelelő eljárás a kérelmek benyújtásának időrendi sorrendjén (érkezési sorrend elve) alapuló módszertől eltérően kezelendő behozatali és kiviteli vámkontingensek kezelésére, tekintettel e vámkontingensek volumenének korlátozottságára és a kérelmezett mennyiségek óriási nagyságára.
(7)
Az engedélyezési rendszert tűnik a legmegfelelőbb eljárásnak a preferenciális feltételekkel importált egyes mezőgazdasági termékek nyomon követésére is, tekintettel az alkalmazandó vámtételek csökkentéséből származó jelentős előnyre és a piaci folyamatok előrejelzésének feltétlen szükségességére.
(8)
Figyelembe véve az export-visszatérítéssel támogatott kivitel kezelésére a piaci ágazatokban alkalmazott végrehajtási szabályok és technikai előírások széles körét, egyelőre megfelelőbbnek tűnik az ágazati rendeletekben lévő említett előírások hatályban tartása.
(9)
A gabonafélék ágazatában a behozatali és a kiviteli engedélyeket a középtávú folyamatok és a piac várható fejlődése irányjelzőjének kell tekinteni. Ezek az engedélyek a piaci mérleg megvonásának olyan kulcsfontosságú eszközei, amelyeket az intervenciós készletek belső piaci vagy kiviteli célú viszonteladására vonatkozó feltételek értékelésekor vagy annak eldöntésekor kell használni, hogy szükséges-e exportadót meghatározni. Ezt figyelembe véve a tönkölybúza, a közönséges búza, a kétszeres, az árpa, a kukorica, a cirok, a durumbúza, a közönséges búzából, illetve tönkölybúzából készült liszt és a manióka behozatalát, valamint a tönkölybúza, a közönséges búza, a kétszeres, az árpa, a kukorica, a durumbúza, a rozs, a zab és a közönséges búzából, illetve tönkölybúzából készült liszt kivitelét engedély bemutatásához kell kötni, tekintettel a kereskedelmi folyamatokra és a hazai piaccal kapcsolatos meghatározó jelentőségükre.
(10)
A rizságazatban az engedélyekből a behozatal és a kivitel várható alakulására vonatkozóan levonható információk a piacfelügyelet alapját képezik, különösen a rizsnek a fogyasztásban betöltött jelentős szerepe miatt. Az engedélyeket az említett termékekre vonatkozó vámtarifasorok tiszteletben tartásának figyelemmel kísérésére is használják. Ezenfelül, a kiadott engedélyeket figyelembe kell venni az előmunkált és a hántolt rizsre vonatkozó behozatali vámtételeknek az 1234/2007/EK rendelet 137. és 139. cikke szerinti kiszámításánál. Mindezek miatt az előmunkált, a hántolt, a félig hántolt és a törmelék rizs behozatalát, valamint az előmunkált, a hántolt és a félig hántolt rizs kivitelét engedélyhez kell kötni.
(11)
A cukor tekintetében nagy jelentősége van a piaci folyamatok figyelemmel kísérésének, és szükség van pontos ismeretekre a kivitelt illetően. Következésképpen a cukorexportot nyomon kell követni és engedély bemutatásához kell kötni. A behozatalt illetően az engedélyhez kötöttséget a preferenciális importvámtételek alá tartozó behozatalra kell korlátozni, a vámkontingensek keretébe tartozó import sérelme nélkül.
(12)
A rostkender piacának közös szervezését megzavaró illegális kendertermesztés megelőzésére rendelkezni kell a kender és a kendermag behozatalának ellenőrzéséről annak érdekében, hogy e termékek tetrahydrocannabiol-tartalmára nézve létezzenek bizonyos garanciák. Következésképpen az említett behozatalt engedélyhez kell kötni.
(13)
A gyümölcs- és zöldségfélék tekintetében a behozatali engedélyekből nyerhető információkat fel kell használni az e termékekre - például a szárított vagy fagyasztott fokhagymára - vonatkozó vámtarifasorok tiszteletben tartásának figyelemmel kíséréséhez, vagy a vámkontingensek kezeléséhez.
(14)
A közösségi almatermelők helyzete az utóbbi időben nehezebbre fordult, többek között a déli félteke harmadik országaiból származó almaimport mennyiségének jelentős növekedése miatt. Következésképpen javítani kell az almaimport nyomon követését. E cél eléréséhez megfelelő eszköz a behozatali engedélyek kiadására épülő - a gyümölcs- és zöldségágazatban a 2200/96/EK, a 2201/96/EK és az 1182/2007/EK rendeletre vonatkozó végrehajtási szabályok megállapításáról szóló, 2007. december 21-i 1580/2007/EK bizottsági rendeletben (4) meghatározott - rendszer. A banán tekintetében a közösségi banánimport-szabályozás keretébe tartozó, a közös vámtarifa szerinti vámtétel alkalmazásával szabad forgalomba bocsátott banánra vonatkozó engedélyekről szóló, 2005. december 9-i 2014/2005/EK bizottsági rendelet (5) írja elő behozatali engedélyek használatát. Annak érdekében, hogy teljes képet lehessen alkotni az engedélyköteles termékekről, a vonatkozó követelményeket szintén bele kell foglalni a 376/2008/EK rendeletbe.
(15)
A tejtermékek tekintetében a csökkentett vámtétellel engedélyezett behozatal várható volumenére vonatkozó információk fontos szerepet játszanak a piac felügyeletében. A harmadik országokkal folytatott kereskedelem volumenének nyomon követése érdekében, a marhahús kedvezményes vámtétel alá tartozó behozatalát illetően engedélyezési rendszert kell bevezetni egyes termékekre vonatkozóan.
(16)
A mezőgazdasági eredetű etil-alkohol behozatalát is engedély bemutatásához kell kötni, tekintettel a piacfelügyelet jelentőségére ebben az érzékeny iparágban.
(17)
Annak érdekében, hogy egyértelmű és teljes képet lehessen alkotni a mezőgazdasági termékek kereskedelmére vonatkozó engedélyekkel kapcsolatos kötelezettségekről, a 376/2008/EK bizottsági rendeletben fel kell sorolni azokat a termékeket, amelyek behozatalára vagy kivitelére a szóban forgó követelmények vonatkoznak.
(18)
A 376/2008/EK rendelet 4. cikke (1) bekezdésének d) pontja alkalmazásában meg kell állapítani azon termékek megengedett legnagyobb mennyiségét, amelyek tekintetében nincs szükség behozatali vagy kiviteli engedélyre vagy előzetes rögzítési bizonyítványra, feltéve, hogy a behozatalra vagy kivitelre nem preferenciális megállapodások keretében kerül sor. Az érintett termékek jegyzékét az engedélyekkel kapcsolatos kötelezettségek változásának fényében módosítani kell.
(19)
Következésképpen a 376/2008/EK rendeletet és a következő rendeleteket megfelelően módosítani kell:
-
a juhhús- és kecskehúságazat termékeinek kivitele és behozatala tekintetében a 3013/89/EGK tanácsi rendelet alkalmazására vonatkozó részletes szabályok megállapításáról szóló, 1995. június 26-i 1439/95/EK bizottsági rendelet (6);
-
a rostlen és a rostkender piacainak közös szervezéséről szóló 1673/2000/EK tanácsi rendelet alkalmazása részletes szabályainak megállapításáról szóló, 2001. február 5-i 245/2001/EK bizottsági rendelet (7);
-
a tejre és tejtermékekre vonatkozó behozatali szabályok és a vámkontingensek megnyitása tekintetében az 1255/1999/EK tanácsi rendelet alkalmazására vonatkozó részletes szabályok megállapításáról szóló, 2001. december 14-i 2535/2001/EK bizottsági rendelet (8);
-
a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló, 2003. július 28-i 1342/2003/EK bizottsági rendelet (9);
-
a mezőgazdasági eredetű etil-alkohol piacával kapcsolatos egyedi intézkedések megállapításáról szóló 670/2003/EK tanácsi rendelet egyes részletes alkalmazási szabályainak bevezetéséről szóló, 2003. december 30-i 2336/2003/EK bizottsági rendelet (10);
-
az olívaolaj-ágazatban a behozatali engedélyek rendszerének alkalmazására vonatkozó részletes szabályokról szóló, 2005. augusztus 16-i 1345/2005/EK bizottsági rendelet (11);
-
a 2014/2005/EK rendelet;
-
a cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 30-i 951/2006/EK bizottsági rendelet (12);
-
a Tunéziából származó olívaolaj vámkontingenseinek megnyitásáról és kezeléséről szóló, 2006. december 20-i 1918/2006/EK bizottsági rendelet (13);
-
a harmadik országokból behozott fokhagymára és más mezőgazdasági termékekre vonatkozóan vámkontingensek megnyitásáról és kezeléséről, valamint származási bizonyítványok rendszerének bevezetéséről szóló, 2007. március 29-i 341/2007/EK bizottsági rendelet (14);
-
az Egyiptomból származó és onnan érkező rizs közösségi behozataláról szóló 2184/96/EK tanácsi rendelet alkalmazására vonatkozó részletes szabályok megállapításáról szóló, 2007. augusztus 29-i 1002/2007/EGK bizottsági rendelet (15);
-
az 1580/2007/EK rendelet;
-
a marha- és borjúhúságazatbeli behozatali és kiviteli engedélyekre vonatkozó alkalmazási szabályokról szóló, 2008. április 21-i 382/2008/EK bizottsági rendelet (átdolgozás) (16).
(20)
A vetőmagokra alkalmazandó importengedélyezési rendszer végrehajtására vonatkozó különös rendelkezések megállapításáról szóló, 1979. június 6-i 1119/79/EGK bizottsági rendeletet (17) ezért ennek megfelelően hatályon kívül kell helyezni.
(21)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 376/2008/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
(1) Az egyes - különösen a 3448/93/EK tanácsi rendeletben (18) és annak végrehajtási szabályaiban említett - termékekre vonatkozó külön közösségi szabályokban megállapított bizonyos kivételekre is figyelemmel ez a rendelet közös szabályokat állapít meg a behozatali és kiviteli engedélyek, valamint az előzetes rögzítési bizonyítványok (a továbbiakban: engedélyek és bizonyítványok) azon rendszerének alkalmazására, amelyet az 1234/2007/EK tanácsi rendelet (19) III. részének II. és III. fejezete, valamint az 1493/1999/EK tanácsi rendelet (20) ír elő, vagy amelyet ez a rendelet hoz létre.
(2) Engedélyt vagy bizonyítványt az alábbi termékek tekintetében kell bemutatni:
a)
behozatal esetén, ha a termékeket szabad forgalomba hozatal céljából bejelentik:
i.
eltérő rendelkezés hiányában a vámkontingensektől eltérő feltételekkel importált, a II. melléklet I. részében felsorolt termékek,
ii.
a 2454/93/EGK rendelet (21) 308a., 308b. és 308c. cikke szerinti, a kérelmek benyújtásának időrendi sorrendjén alapuló módszertől (»érkezési sorrend« elve) eltérően kezelt vámkontingensek keretében importált termékek,
iii.
az e rendelet II. mellékletének I. részében kifejezetten megemlített, a 2454/93/EK rendelet 308a., 308b. és 308c. cikke szerinti, a kérelmek benyújtásának időrendi sorrendjén alapuló módszerrel kezelt vámkontingensek alapján importált termékek,
b)
kivitel esetén:
i.
a II. melléklet II. részében felsorolt termékek,
ii.
az 1234/2007/EK rendelet 162. cikke (1) bekezdésében említett olyan termékek, amelyek tekintetében export-visszatérítést - beleértve a nulla összegűt is - vagy exportadót határoztak meg,
iii.
a vámkontingensek keretében exportált termékek, vagy azon termékek, amelyek esetében valamely harmadik országban a Közösségből importált termékek tekintetében megnyitott, és e harmadik ország által kezelt vámkontingensbe való elfogadásához kiviteli engedélyt kell bemutatni,
(3) A (2) bekezdés a) pontjának i. és iii. alpontjában és a (2) bekezdés b) pontjának i. alpontjában említett termékek tekintetében alkalmazni kell a II. melléklet szerinti biztosítékösszegre és érvényességi időre vonatkozó szabályokat.
A (2) bekezdés a) pontjának ii. alpontjában, a (2) bekezdés b) pontjának ii. és iii. alpontjában említett termékek tekintetében alkalmazni kell az e termékekre vonatkozó közösségi szabályok szerinti érvényességi idővel és biztosítékösszeggel kapcsolatos külön végrehajtási szabályokat.
(4) Az (1) bekezdésben említett kiviteli engedélyek és előzetes rögzítési bizonyítványok tekintetében, ha a II. melléklet II. részében nem szereplő termékekre export-visszatérítést határoztak meg, és az érintett nem igényel visszatérítést, e gazdasági szereplő nem kötelezhető engedély vagy bizonyítvány bemutatására az adott termék vonatkozásában.
2.
A 7. cikk az alábbi bekezdéssel egészül ki:
„(8) Az 1. cikk (3) bekezdésének sérelme nélkül az egyes termékekre vonatkozó kiviteli és a behozatali engedélyek, valamint az előzetes rögzítési bizonyítványok érvényességi idejét a II. melléklet állapítja meg.”
3.
A 14. cikk (2) bekezdése helyébe a következő lép:
„(2) Az 1. cikk (3) bekezdésének sérelme nélkül, a behozatalra és a kivitelre vonatkozóan kiadott engedélyekkel és bizonyítványokkal kapcsolatban nyújtott biztosíték összegét a II. melléklet állapítja meg. Exportadó kiszabása esetén kiegészítő összeg alkalmazható.
Az engedélyre vagy bizonyítványra vonatkozó kérelmet csak akkor lehet teljesíteni, ha az illetékes szervnél megfelelő biztosítékot nyújtottak a kérelem benyújtásának napján 13 óráig.”
4.
A II. melléklet helyébe e rendelet I. mellékletének szövege lép.
2. cikk
Juh- és kecskehús
Az 1439/95/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
(1) Ez a rendelet részletes különös szabályokat állapít meg az 1234/2007/EK tanácsi rendelet (22) I. mellékletének XVIII. részében felsorolt termékekre vonatkozó behozatali és kiviteli engedélyek, valamint előzetes rögzítési bizonyítványok azon rendszerének alkalmazására, amelyet a 376/2008/EK bizottsági rendelet (23) hajt végre.
(2) Amennyiben e rendelet másképpen nem rendelkezik, a 376/2008/EK rendeletet és az 1301/2006/EK bizottsági rendeletet (24) kell alkalmazni.
2.
A 2. cikk helyébe a következő szöveg lép:
„2. cikk
(1) Azon termékeket, amelyek tekintetében behozatali engedélyt kell bemutatni, a 376/2008/EK rendelet 1. cikkének (2) bekezdése állapítja meg.
(2) E rendelet II. címét alkalmazni kell a 2454/93/EK rendelet (25) 308a-308c. cikke szerinti, a kérelmek benyújtásának időrendi sorrendjén alapuló módszertől eltérően kezelt minden olyan termék behozatali vámkontingens keretében történő behozatalára, amely szerepel az 1234/2007/EK tanácsi rendelet (26) I. mellékletének XVIII. részében.
3.
A 4., 5. és 6. cikket el kell hagyni.
3. cikk
Kender és len
A 245/2001/EK rendelet a következőképpen módosul:
A 17a. cikk (1) bekezdése az alábbi albekezdéssel egészül ki:
„A 376/2008/EK rendelet (27) II. melléklete I. részének D., F. és L. szakaszában felsorolt termékek tekintetében a behozatali engedély érvényességi idejét az említett szakaszok állapítják meg.
4. cikk
Tejtermékek
A 2535/2001/EK rendelet a következőképpen módosul:
1.
A 2. cikk helyébe a következő szöveg lép:
„2. cikk
Azon termékeket, amelyek tekintetében behozatali engedélyt kell bemutatni, a 376/2008/EK bizottsági rendelet (28) 1. cikke (2) bekezdésének a) pontja állapítja meg. A behozatali engedély érvényességi idejét és a nyújtandó biztosíték összegét - e rendelet 24. cikke (3) és (4) bekezdésének sérelme nélkül - az említett rendelet II. mellékletének I. része állapítja meg.
Amennyiben e rendelet másképpen nem rendelkezik, a 376/2008/EK rendeletet és az 1301/2006/EK bizottsági rendeletet (29) kell alkalmazni.
2.
A 3. cikk (1) és (3) bekezdését el kell hagyni.
3.
A 24. cikk a következő bekezdésekkel egészül ki:
„(3) Az engedélyre vagy bizonyítványra vonatkozó kérelmet csak akkor lehet teljesíteni, ha az illetékes szervnél minden 100 kg nettó tömegű termékre 10 EUR biztosítékot nyújtottak a kérelem benyújtásának napján 13 óráig.
(4) Az engedélyek a 376/2008/EK rendelet 22. cikkének (2) bekezdése értelmében vett tényleges kibocsátás napjától számítva az ezt a napot követő harmadik hónap végéig érvényesek.”
5. cikk
Gabonafélék és rizs
Az 1342/2003/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
(1) Ez a rendelet részletes különös szabályokat állapít meg az 1234/2007/EK tanácsi rendelet (30) I. mellékletének I. és II. részében felsorolt termékekre vonatkozó behozatali és kiviteli engedélyek, valamint előzetes rögzítési bizonyítványok azon rendszerének alkalmazására, amelyet a 376/2008/EK bizottsági rendelet (31) hajt végre.
(2) Amennyiben e rendelet másképpen nem rendelkezik, a 376/2008/EK rendeletet, az 1301/2006/EK bizottsági rendeletet (32) és az 1454/2007/EK bizottsági rendeletet (33) kell alkalmazni.
2.
A 6. cikk helyébe a következő szöveg lép:
„6. cikk
(1) A behozatali és a kiviteli engedély érvényességi ideje a következő:
a)
a 376/2008/EK rendelet II. mellékletében felsorolt, de az e bekezdés b) és c) pontjában szereplőktől eltérő termékek tekintetében: az említett mellékletben foglaltak szerint;
b)
eltérő rendelkezés hiányában a 2454/93/EK rendelet (34) 308a-308c. cikke szerinti, a kérelmek benyújtásának időrendi sorrendjén alapuló módszertől (»érkezési sorrend« elve) eltérően kezelt vámkontingensek keretében importált vagy exportált termékek tekintetében: az engedélyeknek az 376/2008/EK rendelet 22. cikkének (2) bekezdése értelmében vett tényleges kibocsátási napjától számítva az ezt a napot követő második hónap végéig.
c)
azon exportált termékek tekintetében, amelyekre export-visszatérítést határoztak meg, vagy az engedély iránti kérelem benyújtásának napján exportadóval terhelt termékek tekintetében: az engedélyeknek az 376/2008/EK rendelet 22. cikkének (1) bekezdése értelmében vett tényleges kibocsátási napjától számítva az ezt a napot követő negyedik hónap végéig.
(2) Az (1) bekezdéstől eltérve a 376/2008/EK rendelet II. melléklete A. szakaszának II. részében említett azon termékekre vonatkozó kiviteli engedélyek érvényességi ideje, amelyek tekintetében nem határoztak meg export-visszatérítést vagy előzetes export-visszatérítést, az engedély kibocsátásának az említett rendelet 22. cikkének (1) bekezdése szerinti napjától az azt követő hatvanadik napig tart.
(3) Az (1) bekezdéstől eltérve a 1702 30, 1702 40, 1702 90 és 2106 90 KN-kód alá tartozó termékekre vonatkozó, azon kiviteli engedélyek érvényességi ideje, amelyek tekintetében export-visszatérítést határoztak meg, nem tarthat tovább:
a)
június 30-ánál az adott gazdasági évben május 31-ig benyújtott kérelmek esetén;
b)
szeptember 30-ánál az adott gazdasági év június 1-je és az azt követő gazdasági év augusztus 31-e között benyújtott kérelmek esetén;
c)
az engedély kiadását követő 30 napnál az adott gazdasági év szeptember 1-je és szeptember 30-a között benyújtott kérelmek esetén.
(4) Az (1) bekezdéstől eltérve, az érintett kérelmére, a 1107 10 19, 1107 10 99 és 1107 20 00 KN-kód alá tartozó termékekre vonatkozó azon kiviteli engedélyek érvényességi ideje, amelyek tekintetében export-visszatérítést határoztak meg, nem tarthat tovább:
a)
a folyó naptári év szeptember 30-ánál a január 1-je és április 30-a között kiadott kérelmek esetén;
b)
a kibocsátás hónapját követő 11. hónap végéig a július 1-je és október 31-e között kiadott kérelmek esetén;
c)
a következő naptári év szeptember 30-ánál a november 1-je és december 31-e között kiadott kérelmek esetén.
(5) A (2), (3) és (4) bekezdés szerint kiadott engedélyek 22. rovatában fel kell tüntetni a X. mellékletben megállapított bejegyzések valamelyikét.
(6) Amennyiben az egyes harmadik országokból származó és onnan érkező importra szóló behozatali engedélyekre vonatkozóan különleges érvényességi időt állapítottak meg, az engedély iránti kérelem és az engedély 7. és 8. rovatában fel kell tüntetni a feladás helye szerinti és a származási országot vagy országokat. Az engedély kötelezettséget jelent az adott országból vagy országokból történő behozatalra.
(7) A 376/2008/EK rendelet 8. cikkének (1) bekezdésétől eltérve az e cikk (1) bekezdésének b) pontjában és (4) bekezdésében említett engedélyekből származó jogok nem átruházhatók.
3.
A 7. cikket el kell hagyni.
4.
A 8. cikk helyébe a következő szöveg lép:
„8. cikk
(1) Azokat a kiviteli engedélyeket, amelyek tekintetében export-visszatérítést vagy exportadót határoztak meg, a kérelem benyújtását követő harmadik munkanapon kell kiadni, feltéve, hogy ezalatt a Bizottság nem tett az e rendelet 9. cikke, az 1501/1995/EK rendelet 15. cikke vagy az 1518/1995/EK bizottsági rendelet (35) 5. cikke szerinti különleges intézkedést, valamint feltéve, hogy megtörtént az e rendelet 16. cikke (1) bekezdésének a) pontja szerinti értesítés az engedély iránti kérelemben megjelölt mennyiségről.
Az első albekezdés nem vonatkozik a pályázati felhívással kapcsolatban kiadott engedélyekre, illetve a 376/2008/EK rendelet 15. cikkében említett olyan engedélyekre, amelyeket a többoldalú kereskedelmi tárgyalások Uruguayi Fordulójának keretében megkötött mezőgazdasági megállapodás (36) 10. cikkének (4) bekezdése értelmében élelmiszer-segélyezési célból adtak ki. Ezeket a kiviteli engedélyeket a pályázat elfogadásának napját követő első munkanapon kell kiadni.
(2) Az azon termékekre vonatkozó kiviteli engedélyeket, amelyek tekintetében nem határoztak meg export-visszatérítést vagy exportadót, a kérelem benyújtásának napján kell kiadni.
5.
A 9. cikk helyébe a következő szöveg lép:
„9. cikk
(1) A Bizottság:
a)
százalékos elfogadási arányt állapíthat meg azon kérelmezett mennyiségekre, amelyekre még nem adtak ki engedélyeket;
b)
elutasíthatja azokat a kérelmeket, amelyekre még nem adtak ki kiviteli engedélyeket;
c)
legfeljebb öt munkanapra felfüggesztheti az engedélykérelmek benyújtását.
Az első albekezdés c) pontjában említett felfüggesztésre hosszabb ideig is sor kerülhet az 1234/2007/EK rendelet 195. cikkének (2) bekezdésében említett eljárásnak megfelelően.
(2) Amennyiben a kérelmezett mennyiségeket csökkentik vagy elutasítják, az engedélyhez kapcsolódó biztosítékot azonnal fel kell szabadítani az oda nem ítélt mennyiségek tekintetében.
(3) A kérelmezők az (1) bekezdés a) pontja szerinti százalékos elfogadási aránynak az Európai Unió Hivatalos Lapjában történő közzétételét követő 3 munkanapon belül visszavonhatják az engedély iránti kérelmüket, ha ez az arány 80 %-nál kisebb. A tagállamok ezt követően felszabadítják a biztosítékot.
(4) Az (1) bekezdés szerinti intézkedések nem alkalmazhatók a nemzetközi megállapodások vagy egyéb kiegészítő program keretében elrendelt közösségi és nemzeti élelmiszer-segélyezési intézkedések végrehajtása, illetve egyéb ingyenes közösségi szállítási intézkedések végrehajtása céljából történő kivitelre.”
6.
A 11. cikket el kell hagyni.
7.
A 12. cikk helyébe a következő szöveg lép:
„12. cikk
A 376/2008/EK rendelet 14. cikkének (2) bekezdésében említett és a 2220/85/EGK bizottsági rendelet (37) III. címének megfelelően nyújtandó biztosíték a következő:
a)
A 376/2008/EK rendelet II. mellékletében felsorolt, de az e bekezdés b) és c) pontjában szereplőktől eltérő termékek tekintetében: az említett mellékletben foglaltak szerint;
b)
eltérő rendelkezés hiányában a vámkontingensek keretében importált vagy exportált termékek tekintetében:
i.
importált termékek esetében 30 EUR tonnánként;
ii.
export-visszatérítés nélkül exportált termékek esetében 3 EUR tonnánként;
c)
azon exportált termékek tekintetében, amelyekre export-visszatérítést határoztak meg, vagy az engedély iránti kérelem benyújtásának napján exportadóval terhelt termékekre vonatkozó engedélyek tekintetében:
i.
a 1102 20, 1103 13, 1104 19 50, 1104 23 10, 1108, 1702 és 2106 KN-kód alá tartozó termékek esetében 20 EUR tonnánként;
ii.
más termékek esetében 10 EUR tonnánként.
8.
Az I., II., III., XI., XII. és XIII. mellékletet el kell hagyni.
9.
A X. melléklet szövege helyébe e rendelet II. mellékletének szövege lép.
6. cikk
Mezőgazdasági eredetű etil-alkohol
A 2336/2003/EK rendelet a következőképpen módosul:
1.
Az 5. cikk (1) bekezdése helyébe a következő lép:
„(1) Azon termékeket, amelyek tekintetében behozatali engedélyt kell bemutatni, a 376/2008/EK bizottsági rendelet (38) 1. cikke (2) bekezdésének a) pontja állapítja meg. A behozatali engedély érvényességi idejét és a 2220/85/EGK bizottsági rendelet (39) III. címének megfelelően nyújtandó biztosíték összegét a 376/2008/EK rendelet II. mellékletének I. része állapítja meg.
2.
A 6. és 8. cikket el kell hagyni.
7. cikk
Olívaolaj
Az 1345/2005/EK rendelet a következőképpen módosul:
1.
Az 1. cikk (2) bekezdése helyébe a következő lép:
„(2) A 0709 90 39, 0711 20 90 és 2306 90 19 KN-kódok alá tartozó termékek importja esetében azon termékeket, amelyek tekintetében behozatali engedélyt kell bemutatni, a 376/2008/EK bizottsági rendelet (40) 1. cikke (2) bekezdésének a) pontja állapítja meg. A behozatali engedély érvényességi idejét és a nyújtandó biztosíték összegét az említett rendelet II. mellékletének I. része állapítja meg.
2.
A 3. cikket el kell hagyni.
8. cikk
Banán
A 2014/2005/EK rendelet a következőképpen módosul:
Az 1. cikk helyébe a következő szöveg lép:
„1. cikk
(1) A 0803 00 19 KN-kód alá tartozó banánnak a közös vámtarifa szerinti vámtétel melletti importját, amely tekintetében behozatali engedélyt kell bemutatni, a 376/2008/EK bizottsági rendelet (41) 1. cikke (2) bekezdésének a) pontja állapítja meg. Az engedélyeket a tagállamok adják ki a kérelmezőnek, tekintet nélkül a Közösségen belüli letelepedési helyükre.
(2) A behozatali engedély iránti kérelmek bármely tagállamban benyújthatók.
(3) A behozatali engedély érvényességi idejét és a 2220/85/EGK bizottsági rendelet (42) III. címének megfelelően nyújtandó biztosíték összegét a 376/2008/EK rendelet II. mellékletének I. része állapítja meg.
A kibocsátás évének december 31. napja után azonban minden engedély érvényessége lejár.
(4) A vis maior esetét kivéve ha a művelet a határidőig nem, vagy csak részben valósul meg, a biztosíték teljes egészében vagy részben elvész.
(5) A 376/2008/EK rendelet 34. cikkének (4) bekezdésétől eltérve a behozatali engedély felhasználásának ugyanezen rendelet 32. cikke (1) bekezdése a) pontjában említett bizonyítékát a behozatali engedély érvényességi ideje lejártának napjától számított harminc napon belül be kell mutatni, kivéve ha ez vis maior miatt nem lehetséges.
9. cikk
Cukor
A 951/2006/EK rendelet a következőképpen módosul:
1.
Az 5. cikk (1) bekezdése helyébe a következő lép:
„(1) Azon termékeket, amelyek tekintetében kiviteli engedélyt kell bemutatni, a 376/2008/EK bizottsági rendelet (43) 1. cikke (2) bekezdésének b) pontja állapítja meg.
A kiviteli engedély érvényességi idejét és a nyújtandó biztosíték összegét az említett rendelet II. mellékletének II. része állapítja meg, és azok a rendelet 1. cikke (2) bekezdésének b) pontjában említett valamennyi esetre alkalmazandók.
2.
A 8. cikk (1), (2) és (3) bekezdését el kell hagyni.
3.
A 10. cikk helyébe a következő szöveg lép:
„10. cikk
Azon termékeket, amelyek tekintetében behozatali engedélyt kell bemutatni, a 376/2008/EK bizottsági rendelet 1. cikke (2) bekezdésének a) pontja állapítja meg.
A behozatali engedély érvényességi idejét és a nyújtandó biztosíték összegét az említett rendelet II. mellékletének I. része állapítja meg, és az 1. cikke (2) bekezdésének a) pontjában említett valamennyi esetre alkalmazandók.”
4.
A 11. cikk (2) bekezdése helyébe a következő lép:
„(2) Ha az olyan termékekre vonatkozó engedély iránti kérelem, amelyekre az (1) bekezdés első albekezdése alkalmazandó, 10 tonnát nem meghaladó mennyiségekre vonatkozik, az érdekelt fél ugyanazon a napon, ugyanannál az illetékes hatóságnál csak egy ilyen kérelmet nyújthat be, és a kivitelre csak egy olyan engedély használható fel, amelyet 10 tonnát nem meghaladó mennyiségekre adtak ki.”
5.
A 12. cikk (1) bekezdését el kell hagyni.
10. cikk
Tunéziából származó olívaolaj
Az 1918/2006/EK rendelet a következőképpen módosul:
A 3. cikk (4) bekezdése helyébe a következő lép:
„(4) A behozatali engedély a 376/2008/EK rendelet (44) 22. cikkének (2) bekezdése szerinti tényleges kibocsátás napját követő hatvan napig érvényes, és a biztosíték összege 15 EUR nettó 100 kilogrammonként.
11. cikk
Fokhagyma
A 341/2007/EK rendelet a következőképpen módosul:
1.
Az 5. cikk (1) bekezdése helyébe a következő lép:
„(1) Azon termékeket, amelyek tekintetében behozatali engedélyt kell bemutatni, a 376/2008/EK bizottsági rendelet (45) 1. cikke (2) bekezdésének a) pontja állapítja meg. A behozatali engedély érvényességi idejét és a nyújtandó biztosíték összegét az említett rendelet II. mellékletének I. része állapítja meg.
2.
A 6. cikk (2) bekezdését el kell hagyni.
3.
A 13. cikk a következőképpen módosul:
a)
a (2) bekezdés helyébe a következő rendelkezés lép:
„(2) A 6. cikk (3) és (4) bekezdését megfelelően alkalmazni kell a »B« engedélyekre.”
b)
a (4) bekezdést el kell hagyni.
4.
A II. mellékletet el kell hagyni.
12. cikk
Rizs
Az 1002/2007/EK rendelet a következőképpen módosul:
A 3. cikk (2) bekezdésének második albekezdése helyébe a következő szöveg lép:
„A 1006 20 és 1006 30 KN-kódok alá tartozó termékekkel kapcsolatban nyújtott biztosíték azonban nem lehet kevesebb az 1342/2003/EK rendelet 12. cikke b) pontjának i. alpontjában megállapítottnál.”
13. cikk
Alma
Az 1580/2007/EK rendelet 134. cikke a következőképpen módosul:
1.
Az (1) bekezdés helyébe a következő szöveg lép:
„(1) A 0808 10 80 KN-kódok alá tartozó alma importját, amely tekintetében behozatali engedélyt kell bemutatni, a 376/2008/EK bizottsági rendelet (46) 1. cikke (2) bekezdésének a) pontja állapítja meg.
2.
A (4) bekezdés helyébe a következő szöveg lép:
„(4) Az importőrök az engedélykérelem benyújtásakor a 2220/85/EGK rendelet III. címével összhangban biztosítékot nyújtanak, ami garantálja, hogy a behozatali engedély érvényességének ideje alatt az importőr eleget tesz a behozatali kötelezettségnek.
A vis maior esetétől eltekintve ha a behozatali engedély érvényességi ideje alatt a behozatalra nem vagy csak részben kerül sor, a biztosíték teljesen vagy részben elvész.
A behozatali engedély érvényességi idejét és a biztosíték összegét a 376/2008/EK rendelet II. mellékletének I. része állapítja meg.”
3.
A (6) bekezdés helyébe a következő szöveg lép:
„(6) A behozatali engedély csak a megjelölt országból származó behozatalra érvényes.”
14. cikk
Marhahús
A 382/2008/EK rendelet a következőképpen módosul:
1.
A 2. cikk (1) bekezdése helyébe a következő lép:
„(1) Azon termékeket, amelyek tekintetében behozatali engedélyt kell bemutatni, a 376/2008/EK bizottsági rendelet (47) 1. cikke (2) bekezdésének a) pontja állapítja meg. A behozatali engedély érvényességi idejét és a nyújtandó biztosíték összegét az említett rendelet II. mellékletének I. része állapítja meg.
2.
A 3. és 4. cikket el kell hagyni.
3.
Az 5. cikk (3) bekezdésének helyébe a következő lép:
„(3) Behozatali vámkontingens keretében történő behozatal esetén a következő rendelkezések alkalmazandók:
a)
az engedélyre vagy bizonyítványra vonatkozó kérelmet csak akkor lehet teljesíteni, ha az illetékes szervnél élő állatonként 5 EUR, más termék esetében 100 kilogrammonként (nettó tömeg) 12 EUR biztosítékot nyújtottak a kérelem benyújtásának napján 13 óráig;
b)
Az engedélyek a 376/2008/EK rendelet 22. cikkének (2) bekezdése értelmében vett tényleges kibocsátás napjától számítva az ezt a napot követő harmadik hónap végéig érvényesek.
c)
a behozatali engedélyt kiadó szerv az engedély 20. rovatában vagy az engedélyről készített kivonatokon jelzi a kontingensnek az Európai Közösségek Integrált Vámtarifájában (TARIC) szereplő sorszámát.”
15. cikk
Átmeneti rendelkezés
(1) Ez a rendelet nem érinti azon engedély érvényességi idejét és a kibocsátásáért nyújtott biztosíték összegét, amelyeket e rendeletnek a 17. cikke szerinti hatálybalépésekor még érvényes vámkontingens-időszak keretében adtak ki.
(2) Az érdekeltek kérésére a behozatali és kiviteli engedély vagy előzetes rögzítési bizonyítvány kiadásával összefüggésben nyújtott biztosítékokat fel kell szabadítani, ha teljesülnek a következő feltételek:
a)
az engedélyek vagy bizonyítványok érvényességi ideje az (1) bekezdésben említett időpontig nem jár le;
b)
az érintett termékek tekintetében az (1) bekezdésben említett időponttól nincs szükség engedélyre vagy bizonyítványra;
c)
az engedélyeket vagy bizonyítványokat az (1) bekezdésben említett időpontig csak részben vagy egyáltalán nem használták fel.
16. cikk
Záró rendelkezés
Az 1119/79/EGK rendelet hatályát veszti.
17. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
A következő esetekben azonban a fentitől eltérő időponttól kezdődően kell alkalmazni:
a)
a gabonafélék, len és kender, olívaolaj, friss és feldolgozott gyümölcs- és zöldségfélék, vetőmagok, marha- és borjúhús, juh- és kecskehús, sertéshús, tej és tejtermék, tojás, baromfihús, mezőgazdasági eredetű etil-alkohol valamint a rizstől, cukortól és bortól eltérő termékek ágazatai tekintetében 2008. július 1-jétől;
b)
a borágazat tekintetében 2008. augusztus 1-jétől;
c)
a rizságazat tekintetében 2008. szeptember 1-jétől;
d)
a cukorágazat tekintetében 2008. október 1-jétől.
Ez a rendelet teljes egészében kötelező és közvetlenül alkalmazandó minden tagállamban.
Kelt Brüsszelben, 2008. június 9-én.